Karen Tinna Demian og stöllur hennar í Stjörnunni gerðu góða ferð í Mosfellsbæinn.vísir / bára Stjarnan bar sigurorð af Aftureldingu , 21 - 31 , þegar liðin mættust að Varmá í Mosfellsbæ í Olís-deild kvenna í dag . Þetta var annar sigur Stjörnunnar í röð . LiðiðStjarnan er með 15 stig í 3. sæti deildarinnar . Þetta var fyrsti leikur Aftureldingar eftir að Haraldur Þorvarðarson hætti þjálfun liðsins . Mosfellingar eru án stiga á botni deildarinnar . Stjarnan leiddi allan tímann en Afturelding var ekki langt undan lengi framan af . Í fyrri hálfleik varð munurinn aldrei meiri en fjögur mörk . Sóknir Aftureldingar voru hægar og langar en skiluðu ágætis árangri . Liðið skoraði 13 mörk í fyrri hálfleik og var með fína skotnýtingu ( 62% ) . Vörn Stjörnunnar var skárri en vörn Aftureldingar og Klaudia Pogawa byrjaði vel í marki Garðbæinga . Hún gaf hins vegar verulega eftir . Stjarnan var þremur mörkum yfir í hálfleik , 13 - 16 . Seinni hálfleikurinn var svipaður framan af . Stjarnan leiddi með 2 - 4 mörkum en náðu ekki að slíta sig frá Aftureldingu fyrr en um miðbik seinni hálfleiks . Þá fór mistökunum í sóknarleik Aftureldingar að fjölga og liðið átti í miklum vandræðum með að skora . Bilið milli liðanna breikkaði síðasta stundarfjórðunginn og Stjarnan vann á endanum tíu marka sigur , 21 - 31 . Af hverju vann Stjarnan ? Stjörnukonur sýndu þolinmæði og keyrðu svo yfir Mosfellinga undir lokin . Stjarnan er með miklu meiri breidd en Afturelding og það sýndi sig á lokasprettinum . Þá skoraði Stjarnan tíu mörk eftir hraðaupphlaup en Afturelding ekki neitt . Hverjar stóðu upp úr ? Hornamenn Stjörnunnar léku afar vel í dag . Þær Hanna G. Stefánsdóttir , Dagný Huld Birgisdóttir og Stefanía Theodórsdóttir skoruðu samtals 19 mörk úr 23 skotum . Þá átti Hildur Öder Einarsdóttir fína innkomu í mark Mosfellinga . Ragnhildur Hjartardóttir og Kristín Arndís Ólafsdóttir stóðu upp úr í liði Aftureldingar . Hvað gekk illa ? Markverðir Aftureldingar náðu sér ekki á strik og liðið gerði alltof mörg mistök í sókninni , sérstaklega þegar á leið . Hvað gerist næst ? Þetta var síðasti leikur liðanna fyrir jólafríið . Næstu leikir þeirra eru ekki fyrr en 18. janúar . Afturelding sækir þá HK heim á meðan Stjarnan fær topplið Fram í heimsókn . Sebastian : Getum verið sátt með spilamennskuna hingað til „ Eru ekki allir leikir þolinmæðisvinna ? Leikirnir okkar í vetur hafa verið svoleiðis . Við gerum alltaf ráð fyrir því að vera í hörkuleik fram í síðari hálfleik . “ „ Það er mjög margt sem ég er ánægður með en það er alltaf eitthvað sem maður vill sjá betur gert . Markvarslan hefði mátt vera betri . Heilt yfir er ég ánægður með þennan leik , “ sagði Sebastian Alexandersson , þjálfari Stjörnunnar , í leikslok . Að lokum var Basti spurður að því hvort það væri ekki dýrmætt að fara með sigur í jólafríið en hann segir það súrsætt í ljósi þess hve liðið er nálægt því að vera nær toppliðunum . „ Við töpuðum stigi á móti Val á ævintýralegan hátt og öðru stigi á Akureyri gegn KA / Þór með marki sem á aldrei eftir að sjást aftur . Með þau tvö stig værum við ansi nálægt toppnum . Við getum verið mjög sátt með okkar spilamennsku hingað til , “ segir Sebastian . Hjörtur : Gáfum þeim leik í 45 mínútur Hjörtur Örn Arnarson stýrði Aftureldingu í dag en Haraldur Þorvarðarson lét af störfum á dögunum . „ Mér fannst við alveg vera að gefa þeim leik í 45 mínútur . Mér fannst við vera inn í leiknum og vorum að gera ágætis hluti oft á tíðum . Svo kemur vondur kafli og mikil þreyta . Hópurinn er þunnur og mikið um meiðsli , “ sagði Hjörtur . „ Við missum leikinn frá okkur á stuttum kafla . Við vorum seinar til baka og það var ekki nógu gott að fá svona mörg mörk á okkur úr hraðaupphlaupum . “ Hvað tekur við hjá botnliði Aftureldingar í jólafríinu ? „ Nú tekur við leit að arftaka Haralds og haldið áfram að æfa , “ sagði Hjörtur .